Pohrebná služba vlasti

Mária Nováková

Autor

Vydavateľ

Licencia

Vydanie

Autor obálky

Mária Nováková

Greenie knižnica

CC-BY-NC-ND

Prvé (2022)

Pavel Sekerák

O knihe

Ak by sa udelila Nobelova cena za Vojnu, vyhral by ju Vladimír Putin. Vyhlásil vojnu Ukrajine a ani ju nedokázal priamo pomenovať ako vojnu. Napriek tomu zničil svoju vlastnú vlasť ešte viac ako Ukrajinu. Rusko sa bude spamätávať ešte dlho po tom, čo agresor odíde do dôchodku. Pohrebná služba vlasti je tak veľmi trefný názov.

Mária Nováková napísala novú knihu priamo v časoch vojny a nezvyčajného utrpenia. Prihovára sa ľuďom prostredníctvom krátkych básní, a to nielen priamo o vojne, ale i o všetkom, čo dokáže zmeniť život k horšiemu. Na to stačí arogancia mocných, bezcitnosť ešte mocnejších a výplach mozgu od tých, ktorí s tým majú najviac skúseností.

Obsah

Pohrebná služba vlasti 1

O knihe 2

Obsah 3

Namiesto úvodu #1 4

Namiesto úvodu #2 5

O vojnách 6

Ukrajina 7

Nebo 8

Dnes neprídeš? 9

Ruský vojak 10

Zraniteľná 11

Chodníková 12

Zmena 13

Havrany chaosu 14

Kniha zákazov 15

Namiesto úvodu #1

Mŕtvi vľavo i vpravo

mladosť dostala stopku

všetci sú mŕtvi, bravó!

Pokoj, lásku… a hrobku.

Namiesto úvodu #2

Dve strany utrpenia

majú dnes jednu tvár

smrť máva rôzne mena

Putin jej dôveru dal

O vojnách

Je ťažké písať o vojne

hľadať v nej pozitíva

depresívne obdobie

ktorá hlava je živá?

Hlava 22 a hlavy štátov

ktoré tvrdia svoje pravdy

veľmajstri nekonečných patov

čo by na to povedal Darwin

Vojaci pekne v pozore

za nimi plačú budúce vdovy

ktoré zas pôjdu na pole

nosiť drevené kríže na hroby

Sme v storočí úžasnej techniky

viac spôsobov na utrpenie

nerozpráva sa nikto s nikým

smrť sa vpred rýchlo ženie

Pritom stačí jeden malý stôl

s ľuďmi bez psychických chorôb

nesprávať sa ako hňup či vôl

a dopriať všetkým viac slobôd

Ukrajina

Ešte pár granátov a je tu mier

ekonómovia rátajú všetky mínusy

analyzujeme, kto je aká zver

"hrdina" z Moskvy sa mi zhnusil

Teraz ukazujeme prostredníky

nosíme pitnú vodu pre ženy

ktoré znovu idú na pomníky

kde sú ľudia mŕtvi či zdesení

Dve farby vejú vo vetre zloby

vietor z východu stále slabne

mladí do hrobov, iní hĺbiť hroby

pre niekoho to nie je podstatné

Ešte pár granátov, do toho rakety

prídu silní chlapi veľmi slabej meny

ochránime, alebo namierime na deti?

Koľkokrát sa ešte budú čerti ženiť?

Nová stratená generácia nesie pozdravy

vojenské cvičenie pre pohrebné služby vlasti

padajú nielen hviezdy, aj mladí a zdraví

túžby sú dve: mier a konečne odhodiť masky

Nebo

Deti letia priamo do neba

toto však nie je krásny sen

môže za to málo chleba

zúfalosť ľudí až na koreň

Namiesto kvetov sú pušky

kanóny, továrne na smrť

z ľudskosti sú iba kúsky

každý sa nechce predbehnúť

Cesta do neba je cez ulicu

je podmínovaná od stredy

krv na nej nestihla vyschnúť

na druhý svet, alebo do biedy?

V nebi nie sú žiadne vlajky

pozemské hranice nemajú význam

sloboda, rovnosť a iné bájky

verila som im, to sa priznám

Teraz som v nebi, ako ostatné

dievčatá, čo sa učili písať sloh

pravidlá pravopisu sú platné

aj keď je z tisícky nažive len sto

Dnes neprídeš?

Už to nie je ako ty a ja

ako to bolo v našom detstve

dnes sme dospelí, už obaja

mnohé viem o tebe presne

Moje city stále nechladnú

milujem všetky dotyky tvojich rúk

chcem za tebou ruku natiahnuť

bez tvojich slov je svet len hluk

Mám všetko dávno v kalendári

všetky spoje, všetky možnosti

neviem, kedy sa nám to vydarí

stretnúť lásku dobrú od kosti

Ja pracujem a balím potraviny

plienky pre deti, ktoré nemáme

a ty si nešiel "na prázdniny"

ale brániš tie, ktoré sú schované

Máme obaja modrožlté vlajky

ty máš ľahký samopal zo západu

poznáme strach, ale nie hádky

chcem ti dať viac ako pochvalu

Ruský vojak

Opúšťa svoje prvé dievča

berie do rúk prvú zbraň

potreboval trochu presviedčať

vraj bež a svoju vlasť chráň!

Nachádza ďalšie spriaznené duše

chlapcov rovnako stratených

slzy zas dopadajú na vankúše

smutná oslava svojich narodenín

Teraz pri sebe nemá sviečky

len starú pušku a náboje

nič dobré z toho nevyveští

za pár hodín má byť v pozore

Prvá línia, kdesi pri Kyjeve

tanky bojujú s bahnom a prehrávajú

vie o odvahe a tiež o hneve

aj to, že asi neuvidí matku či drahú

Ten, kto ho núti bojovať za vlasť

ho ľahko nahradí, má tisíce iných

zbabelosť nie je tá správna náplasť

guľka v hrudi a už žiadne prázdniny

Zraniteľná

Dnes som plná beznádeje

som sama, v klbku schúlená

strácam prehľad čo sa deje

neviem narovnať svoje ramená

Cítim sa tak zraniteľná

malá kvapka vo veľkom daždi

milá samota, hrej ma

ale už ma toľko nedráždi

Porušujem pravidlá slušnosti

prosím ostýchavo a bezcenne

nechcem nič, len holé kosti

moje oči sa menia na pramene

Nevidím si ani na špičku nosa

potrebujem návod na melanchóliu

som ako tá, čo chodí po skle bosá

necítim svet, len vrchnú fóliu

Už neviem, kto mi kedy ublížil

karma funguje, môžem za to sama

som ako ľad, čo sa k ohňu priblížil

strácam sa, miznem, spomienka známa

Chodníková

Mladá dvojica na chodníku

čaká na krajšie zajtrajšky

časť dňa určená oddychu

obidvaja sú však na prášky

Zúri práve veľká vojna

znepriatelené sú ulice

nevedia, kto skôr skoná

ani kto dostane bozk na líce

Bozky za ropu a priateľstvá

špionáž prosím, platím dobre

genocídu a iné zverstvá

spravodlivosť na palicu žobre

Dvojica čaká celú noc

či znovu vyjde krvavé slnko

tak radi by mali tú moc

spievať o mieri, sladunko

Chlapca zrazu náhle odvážajú

na front, dnes prvá línia

dievča plače, však lásku majú

na slovo ďakujem nespomína

Zmena

Vravel si, že sa zmeníš

máš výraznejšiu plešinu

keď máš hovoriť, tak si nemý

myslíš na mňa, alebo na inú?

Mal si skončiť s automatmi

ale ty dnes budeš mať šťastie

nerozprávaš sa s mamou a bratmi

Šťastie v láske? Na vychádzke?

Sľúbil si mi modré z neba

namiesto toho čísla v červenom

vravel si, že sa treba nebáť

stále mám tvoje meno za menom

Niekedy nechcem majstra sveta

ani toho správneho kouča v hokeji

odmietaš ma, viac sa už nedá

v náručí, pri večeri i v posteli

Niekedy naozaj treba pre nás zmenu

objednala som kufre a pár chlapov

možno raz nájdeš tú správnu ženu

na inej adrese. Pomôžem ti s mapou?

Havrany chaosu

Čierne havrany nad hlavou

tvrdia, že svet sa zmenil

posledný z posledných davov

ich od černoty odbremenil

Nechápem tieto slová

z údivom hlasy prepočujem

zvláštna zem, Terra Nova

a v nej ja hlásim príjem

ľudia zas odlietajú

havrany mlčky idú pešo

mám nádej, veľmi malú

som v sne alebo nie som?

Zákony logiky horia

majú svojich obľúbencov

iným už neotvoria

tak pribúda nových vencov

Žiadne slovníky a pomôcky

nezostali aj keď majú veľkú cenu

budem hľadať pravdu otrocky

ako havran poslaný na nočnú smenu

Kniha zákazov

Nemôžeš a vôbec nesmieš

dnes to nemáš dovolené

je mi jedno, že nevieš

tvoje slovo je bezcenné

Zakazujem všetko na svete

nemáš právo, tak to vzdaj!

Poďakuj mi za zotretie

nevážiš si tento môj dar?

Ako vždy vôbec žiadna sláva

na aký hnus sa to pozerám?

nemôžem všetko stále naprávať

po tebe, ty jedna príšera!

Si zbytočná, len prekážaš

choď mi z očí, už sa nevracaj

nikto sa tak pomaly neotáča

pre ostatných zbytočná práca!

Dnes som ukradla Knihu Zákazov

zhodila som ju z veže utrpenia

zabudnem na ňu, aj na názov

vítam život a jeho prekvapenia

Table of Contents

Pohrebná služba vlasti 1

O knihe 2

Obsah 3

Namiesto úvodu #1 4

Namiesto úvodu #

O vojnách 6

Ukrajina 7

Nebo 8

Dnes neprídeš? 9

Ruský vojak 10

Zraniteľná 11

Chodníková 12

Zmena 13

Havrany chaosu 14

Kniha zákazov 15